Крыстыян Пулішыч

**Кры́стыян Пу́лішыч** (;  18 верасьня 1998 году) — амэрыканскі футбаліст, атакуючы паўабаронца і ўінгер італьянскага клюбу «Мілян» і нацыянальнай зборнай ЗША. Праз высокі ўзровень гульні і нацыянальнасьць атрымаў мянушку «Капітан Амэрыка» як ад заўзятараў, гэтак і ад іншых гульцоў. Мае харвацкае паходжаньне.

## Кар’ера
### Клюбная
Пулішыч распачаў сваю прафэсійную кар’еру ў нямецкім клюбе «Барусія» з Дортмунду, дзе пасьля хуткага прагрэсаваньня праз моладзевую акадэмію каманды быў запрошаны да асноўнай дружыны клюбу ў 2016 годзе ў веку 17 гадоў. 30 студзеня 2016 году гулец дэбютаваў у Бундэсьлізе ў пераможным матчы супраць «Інгальштату» (2:0), калі зьявіўся на поле на зьмену Адрыяну Рамасу. 18 лютага футбаліст дэбютаваў у Лізе Эўропы, зноўку выйшаўшы ў другой палове матчу супраць «Порту». Дортмундцы таксама перамаглі зь лікам 2:0. Пулішыч двйочы адзначыўся голам у гэтым сэзоне ў брамы «Гамбургу» і «Штутгарта». У цэлым год атрымаўся прарыўным і гулец трывала замацаваўся ў асноўным складзе клюбу. Гулец да таго ж дэбютаваў у Лізе чэмпіёнаў УЭФА. 23 студзеня 2017 году Пулішыч склаў новую ўгоду з клюбам, гэтым разам да 2020 году. 8 сакавіка ён трапна пацэліў у браму «Бэнфікі» ў матчы 1/8 фіналу Лігі чэмпіёнаў, распачаўшы асабістую галявую статыстыку ў гэтым турніры. Клюб перамог зь лікам 4:0.

2 студзеня 2019 году паўабаронца падпісаў дамову з клюбам Прэм’ер-лігі «Чэлсі». Паводле ацэнак угода каштавала лёнданцам 58 млн фунтаў стэрлінгаў. Паводле дамоўленасьці гулец працягнуў абараняць колеры нямецкага клюбу да сканчэньня сэзону 2018—2019 гадоў. Гэты трансфэр зрабіў Пулічыша самым дарагім амэрыканскім футбалістам у сьвеце і другім самым дарагім продажам «Барусіі» пасьля Ўсмана Дэмбэле. Дэбют гульца адбыўся 11 жніўня 2019 году ў матчы ангельскага першынства супраць «Манчэстэр Юнайтэд». 26 кастрычніка 2019 году Пулішыч пацэліў першы гол, адзначыўшыся першым у сваёй кар’еры хет-трыкам у матчы супраць «Бэрнлі» (2:4). У наступным гулец працягнуў чыніць галы, то бок ад ягоных дзеяньняў пацярпелі «Ўотфард» і «Крыстал Пэлас». Па сканчэньні паўзы, выкліканай пандэміяй каранавірусу, футбаліст працягнуў забіваць галы, адзачыўшыся ў матчах супраць «Астан Вілы» і «Манчэстэр Сіці». Гулец забіў першы гол у фінале Кубка Ангельшчыны 2020 году ўжо на 5-й хвіліне, але гэта не дапамагло здабыць тытул, бо «Арсэнал» забіў двойчы цягам сустрэчы. Пулішыч падчас гульні атрымаў пашкоджаньне і быў заменены. На наступны сэзон атлет атрымаў 10 нумар па сыходзе Віліяна, але пляцоўцы не зьяўляўся ажно да 3 кастрычніка з прычыны траўмы. Першы гол па акрыяньні забіў у браму расейскага «Краснадару» ў Лізе чэмпіёнаў (4:0). Аднак, прыдатную формы гулец прадбаў толькі ў красавіку 2021 году, калі адзначаўся галамі як у матчах Прэм’ер-лігі, гэтак і Лігі чэмпіёнаў. Гульнявы год жа скончыўся перамогаў «сініх» у Лізе чэмпіёнаў. Сэзон 2021—2022 гадоў Пулішыч пачаў у старце, а клюб перамог «Крыстал Пэлас» зь лікам 3:0. Сам гулец забіў другі гол каманды. На наступным тыдні амэрыканец атрымаў станоўчы вынік тэставаньня на каранавірус і выбыў яшчэ з пашкоджаньнем. Вярнуўся да складу толькі ў лістападзе. Пулішыч забіў у сваім першым стартавым матчы пад кіраўніцтвам новага трэнэра «Чэлсі» Грэма Потэра ў матчы супраць «Ўулвэргэмптана» (3:0).

### Міжнародная
Футбаліст выступаў у шэрагу юнацкіх і моладзевых зборных ЗША, і нават часам быў капітанам дружыны. 27 сакавіка 2016 году быў выкліканы да нацыянальнай зборнай на кваліфікацыйны матч супраць зборнай Гватэмалы. Праз два дні Пулішыч дэбютаваў у складзе амэрыканцаў, зьявіўшыся на пляцоўцы на 81-й хвіліне замест Грэма Зусі. Гулец быў уключаны ў заяўку зборнай на Кубак Амэрыкі 2016 году, а праз тыдзень у таварыскім матчы супраць зборнай Балівіі пацэліў свой першы мяч у браму суперніка, абараняючы колеры роднай краіны.

## Дасягненьні
**«Барусія»**:
* Уладальнік Кубка Нямеччыны: 2017

**«Чэлсі»**:
* Пераможца Лігі чэмпіёнаў: 2021
* Уладальнік Супэркубка УЭФА: 2021
* Пераможца клюбнага чэмпіянату сьвету: 2021

**«Мілян»**:
* Уладальнік Супэркубка Італіі: 2024

## Крыніцы

## Вонкавыя спасылкі
* 
* 
* 

Катэгорыя:Футбалісты ЗША